钦定古今图书集成/明伦汇编/官常典/第484卷 > 魏元
## 钦定古今图书集成/明伦汇编/官常典/第484卷 > 魏元

按《周书》本传，“元字僧智，任城人也。六世祖休，仕晋为
鲁郡守。永嘉南迁，遂居江左。父承祖，魏景明中自梁
归魏，家于新安。元少慷慨，有胆略。普泰中，除奉朝请，
频从军，与梁人交战。永安初，以功授征卤将军、中散
大夫。及魏孝武西迁，东魏北徙，人情骚动，各怀去就，
元遂率募乡曲，立义于关南。即从韦法保与东魏司”
徒高敖曹战于关口。及独孤信入洛阳，隶行台杨琚
防马渚。复与高敖曹接战。自是每率乡兵抗拒东魏，
前后十馀战皆有功。邙山之役，大军不利，宜阳、洛州
皆为东魏守，崤东立义者咸怀异望，而元母及弟并
在宜阳。元以为“忠孝不两立”，乃率义徒还关南镇抚。
太祖手书劳之，除洛阳令，封广宗县子，邑四百户。十三年，与开府李义孙攻拔伏流城，又克孔城，即与义
孙镇之。寻移镇伏流。十四年，授帅都督、东平郡守，转
河南郡守，加大都督。十六年，洛安民雍方隽据郡外
叛，率步骑一千，自号“行台”，攻破郡县，囚执守令。元率
弘农、九曲、孔城、㐲流四城士马讨平之。魏恭帝二年，
拜车骑大将军、仪同三司。孝闵帝践阼，进爵为伯，增
邑通前九百户。保定元年，移镇蛮谷。四年，进位骠骑
大将军、开府仪同三司，徙镇阎韩。仍从尉迟迥围洛
阳。天和元年，陕西总管尉迟纲遣元率仪同宇文能、
赵干等步骑五百，于鹿卢交南邀击东魏洛州刺史
独孤永业。永业有众二万馀人，元轻将五骑行前觇
之。卒与之遇，便即交战，杀伤数十人，获马并《甲槊》等，
永业遂退。三年，进爵为侯，除白超防主。三年，迁熊州
刺史。政存简惠，百姓悦之。四年，转和州刺史。《㐲流》防
主，进爵为公。五年，齐将斛律明月率众向宜阳，兵威
甚盛。元率兵御之，每战辄克。后以疾卒于位。